A Tanács 2050/88/EGK Rendelete

(1988. június 24.)

az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló 1883/78/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 2048/88/EGK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 3. cikke (2) bekezdésére,

tekintettel a Bizottság javaslatára, [3]

tekintettel az Európai Parlament véleményére, [4]

tekintettel a Számvevőszék véleményére [5],

mivel a legutóbb a 2095/87/EGK rendelettel [6] módosított 1883/78/EGK rendelet [7] alapvető szabályokat tartalmaz többek között az intervenciós raktározás formájában történő intervenciós intézkedések finanszírozására vonatkozóan;

mivel az említett rendelet 7. és 8. cikkében említett, a raktározott termékek értékcsökkenésére vonatkozó szabályokat az 1988. február 11-i és 12-i Európai Tanács következtetéseiben szereplő, az agrárkiadások finanszírozására vonatkozó új iránymutatásokhoz kell igazítani, amelyek szerint a raktározási helyzetet 1992-re normalizálni kell;

mivel 1989-től a piacszervezési rendeletek alapján felvásárolt mezőgazdasági termékek értékét általában közvetlenül a felvásárláskor csökkenteni kell;

mivel 1989-től 1992-ig az egyes évek közösségi költségvetésébe erre a célra elkülönített előirányzatok alapján rendkívüli értékcsökkentést kell végrehajtani;

mivel 1992-ig meg kell hosszabbítani az 1334/86/EGK rendelet [8] azon rendelkezéseinek hatályát, amelyek felhatalmazzák a Bizottságot arra, hogy csökkentse az egységes kamatlábat és az intervenciós raktározás költségeinek kiszámításához használt egységes átalányösszegeket, lévén hogy az intervenciós készletek szintje még nem csökkent számottevően,

ELFOGADTA EZT A RENDELETET:

1. cikk

Az 1883/78/EGK rendelet a következőképpen módosul:

1. Az 5. cikk második albekezdése helyébe a következő lép:

"Az első albekezdéstől eltérően, a Bizottság felhatalmazást kap arra, hogy az 1989-től 1992-ig tartó költségvetési évek tekintetében az egységes kamatlábat annak reprezentatív szintje alatt állapítsa meg. Ha egy tagállam által viselt kamat alacsonyabb, mint a rögzített kamat, a Bizottság az ilyen tagállamra vonatkozó egységes kamatlábat ezen az alacsonyabb szinten rögzítheti."

2. A 6. cikk második albekezdése helyébe a következő lép:

"Az első albekezdéstől eltérően, a Bizottság felhatalmazást kap arra, hogy az 1989-től 1992-ig tartó költségvetési évek tekintetében az egységes átalányösszegeket a szokásos alapon megállapított egységes átalányösszegek háromnegyedének megfelelő szinten rögzítse."

3. A 7. és 8. cikk helyébe a következő lép:

"7. cikk

A 4 cikk (1) bekezdésében említett éves beszámolókban szereplő raktározott és a következő évre átvitelre kerülő termékek mennyiségeit főszabály szerint a felvásárlási árukon kell értékelni. A következő pénzügyi évre átvitelre kerülő mennyiségek árának rögzítési módjait a különféle termékek esetében az intervenciós hivatalok által regisztrált könyv szerinti értékek alapján, a 729/70/EGK rendelet 13. cikkében megállapított eljárásnak megfelelően kell meghatározni.

8. cikk

(1) Amennyiben egy adott termék esetében az intervenciós raktározás alatt álló termékekre vonatkozó becsült eladási ár alacsonyabb, mint azok felvásárlási ára, a kérdéses termék felvásárlásakor értékcsökkentési százalékot kell alkalmazni. Ezt a százalékot az egyes termékekre vonatkozóan mindig a pénzügyi év kezdete előtt, a 729/70/EGK rendelet 13. cikkében megállapított eljárással összhangban kell megállapítani.

(2) Az értékcsökkentési százalék nem haladhatja meg a kérdéses termék felvásárlási ára és előrelátható eladási ára közötti különbséget.

(3) A felvásárláskor a Bizottság a (2) bekezdésnek megfelelően kiszámított százalék bizonyos hányadára korlátozhatja az értékcsökkentést. Ez a hányad nem lehet kevesebb, mint az (1) bekezdésben foglaltak szerint rögzített értékcsökkentés 70 %-a.

Ilyen esetben a Bizottság a pénzügyi év végén – az (5) bekezdésben szereplő eljárással összhangban – egy második értékcsökkentést hajt végre.

(4) 1989-től 1992-ig minden év elején, az egyes évek közösségi költségvetéseiben elkülönített előirányzatok alapján rendkívüli értékcsökkentéseket kell végrehajtani annak érdekében, hogy a raktározási helyzet 1992-re normalizálódjon.

(5) A (3) bekezdés második albekezdésben és a (4) bekezdésben említett értékcsökkentések tekintetében, a 729/70/EGK rendelet 13. cikkében megállapított eljárásnak megfelelően a Bizottság termékenként és tagállamonként meghatározza az értékcsökkentési végösszegeket."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1988. október 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1988. június 24-én.

a Tanács részéről

az elnök

M. Bangemann

[1] HL L 185., 1988.7.15., 1. o.

[2] HL L 94.,1970. 4.28., 13. o.

[3] HL C 129., 1988.5.18., 18. o.

[4] 1988. június 16-i vélemény (a Hivatalos Lapban még nem tették közzé).

[5] HL C 166., 1988.6.25., 6. o.

[6] HL L 196., 1987.7.17., 3. o.

[7] HL L 216., 1978.8.5., 1. o.

[8] HL L 119., 1986.5.8., 18. o.

--------------------------------------------------